ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-4096/97 υποβολή: Peter Truscott (PSE) προς την Επιτροπή (16 Iανουαρίου 1998)

Θέμα: Χρηματοδότηση της περιοχής Hertfordshire για την περίοδο 1994-1997 βάσει του προγράμματος Media II και των κεφαλαίων αδελφοποίησης πόλεων

Θα ήθελε, παρακαλώ, η Επιτροπή να ενημερώσει για το ύψος της χρηματοδότησης που έχει λάβει η περιοχή Hertfordshire βάσει του προγράμματος Media II και των κεφαλαίων αδελφοποίησης πόλεων το 1994, 1995, 1996 και 1997;

Απάντηση του κ. Oreja εξ ονόματος της Επιτροπής (13 Μαρτίου 1998)

Δεδομένου ότι το πρόγραμμα MEDIA II άρχισε να εφαρμόζεται από την 1η Ιανουαρίου 1996, πριν από την ημερομηνία αυτή δεν έχει χορηγηθεί καμία ενίσχυση.

Το 1996, καμία εταιρεία από την περιοχή του Hertfordshire δεν έλαβε χρηματοδότηση MEDIA.

Το 1997, η εταιρεία «Arrow Film Distributors Ltd» του Radlett έλαβε ενίσχυση ύψους 25 000 ECU.

Το Hertfordshire έλαβε επιχορηγήσεις από την Επιτροπή στα πλαίσια του προγράμματος χρηματοδότησης της αδελφοποίησης πόλεων (κονδύλι Α3021) το 1994 (5.898 ECU), το 1995 (5.427 ECU), το 1996 (14.201 ECU) και το 1997 (11.036 ECU).
ΓΡΑΠΤΗ ΕΡΩΤΗΣΗ E-3449/97 υποβολή: Gijs de Vries (ELDR) προς την Επιτροπή (31 Οκτωβρίου 1997)

Θέμα: Τηλεόραση χωρίς σύνορα

Από την 1-23 Ιουλίου 1997, παρενεβλήθησαν παράσιτα στις εκπομπές του δορυφορικού καναλιού MED TV. Το MED TV εκπέμπει από το Λονδίνο στην κουρδική γλώσσα με άδεια από την ανεξάρτητη Επιτροπή Τηλεόρασης του Ηνωμένου Βασιλείου. Η παρεμβολή πρασίτων αφορούσε και μια άλλη εταιρεία που εκπέμπει μέσω του EUTELSAT, το ρουμανικο κανάλι Antena I.

Η παρεμβολή αυτή στέρησε από πολίτες αρκετών κρατών μελών της ΕΕ το δικαίωμα - το οποίο προβέπεται τόσο στην οδηγία για την Τηλεόραση χωρίς Σύνορα όσο και στο άρθρο 10 της Ευρωπαϊκής Σύμβασης για τα Δικαιώματα του Ανθρώπου - να λαμβάνουν εκπομπές από άλλο κράτος μέλος.

Ποια μέτρα προτίθεται να λάβει η Επιτροπή προκειμένου να μην πρακωλύεται είτε από το εσωτερικό είτε από το εξωτερικό της Ευρωπαϊκής Ένωσης το δικαίωμα των πολιτών της ΕΕ να λαμβάνουν πληροφορίες από τηλεοπτικά κανάλια εγκατεστημένα στην ΕΕ σύμφωνα με τη σχετική οδηγία της ΕΕ;

Απάντηση του κ. Oreja εξ ονόματος της Επιτροπής (27 Νοεμβρίου 1997)

Η οδηγία «Τηλεόραση χωρίς σύνορα» (οδηγία του Συμβουλίου 89/552/ΕΟΚ όπως τροποποιήθηκε από την οδηγία 97/36/ΕΚ του Κοινοβουλίου και του Συμβουλίου της 30ής Ιουνίου 1997 για το συντονισμό ορισμένων νομοθετικών, κανονιστικών και διοικητικών διατάξεων των κρατών μελών σχετικά με την άσκηση τηλεοπτικών δραστηριοτήτων ((ΕΕ L 202 της 30.7.1997. ))) ορίζει ότι τα κράτη μέλη εξασφαλίζουν την ελευθερία λήψεως και δεν εμποδίζουν την αναμετάδοση στο έδαφός τους των τηλεοπτικών εκπομπών που προέρχονται από άλλα κράτη μέλη (άρθρο 2α (1)).

Η υποχρέωση αυτή βασίζεται σε μία από τις τέσσερις θεμελιώδεις ελευθερίες που θεσπίζονται στη συνθήκη ΕΚ (την ελευθερία παροχής υπηρεσιών - άρθρο 59).

Η Επιτροπή θεωρεί την εκτέλεση και εφαρμογή του κοινοτικού δικαίου ως θέμα μείζονος σημασίας. Η Επιτροπή έχει κινήσει διάφορες διαδικασίες παράβασης στον τομέα αυτό για να εξασφαλίσει την ορθή και πλήρη εκτέλεση της οδηγίας, καθώς και για να εξασφαλίσει την πρακτική εφαρμογή της.

Σχετικά με το αντικείμενο της ερώτησης, η Επιτροπή δεν γνωρίζει τα γεγονότα στα οποία αναφέρεται το αξιότιμο μέλος του Κοινοβουλίου. Θα απαιτηθούν περισσότερες πληροφορίες ώστε η Επιτροπή να μπορέσει να προβεί στην αναγκαία αξιολόγηση και για να αποφασίσει αν οι ενέργειες αυτές συνιστούν παράβαση της οδηγίας «Τηλεόραση χωρίς σύνορα».
ΓΡΑΠΤΗ ΕΡΩΤΗΣΗ E-3645/97 υποβολή: Clive Needle (PSE) προς την Επιτροπή (13 Νοεμβρίου 1997)

Θέμα: Αύξηση των κρουσμάτων φυματίωσης

Ο Παγκόσμιος Οργανισμός Υγείας εξέδωσε πρόσφατα μία ανησυχητική και πρωτοφανή έκθεση σχετικά με την αύξηση των κρουσμάτων φυματίωσης. Η εν λόγω έκθεση αναφέρεται συγκεκριμένα σε ορισμένες αναπτυσσόμενες χώρες, συμπεριλαμβανομένων της Λεττονίας, της Εσθονίας και της Ρωσικής Ομοσπονδίας, ως «θερμά σημεία», όπου η φυματίωση ανθίσταται στα αντιβιοτικά και οι τρόποι αντιμετώπισής της χαρακτηρίζονται ως «θεραπευτική αναρχία».

Είναι σαφές ότι αυτό έχει επιπτώσεις σε πολλές πτυχές της πολιτικής και της πρακτικής που εφαρμόζει η Ευρωπαϊκή Ένωση στο πλαίσιο της αρμοδιοτήτας της για τη δημόσια υγεία, όπως καθορίζεται στο άρθρο 129 της Συνθήκης της Ευρωπαϊκής Ένωσης.

Ως εκ τούτου προτίθεται η Επιτροπή να εκθέσει αμέσως τον τρόπο προσέγγισής της εν σχέση με το θέμα της αντιμετώπισης της φυματίωσης ιδίως όσον αφορά την έρευνα για την παρασκευή νέων φαρμάκων και την εύρεση νέων τρόπων θεραπείας για την αντιμετώπιση της φυματίωσης, καθώς και την περαιτέρω ανάπτυξή τους.

Απάντηση της κας Cresson εξ ονόματος της Επιτροπής (13 Ιανουαρίου 1998)

Η έρευνα για την φυματίωση συγκαταλέγεται μεταξύ των προτεραιοτήτων του ερευνητικού προγράμματος για την βιοϊατρική και την υγεία.

Κατά το 4ο Πρόγραμμα Πλαίσιο ΕΤΑ ((ΕΕ L 117 της 8.5.1990 )), συγκροτήθηκαν έξι ερευνητικά δίκτυα στην Ευρώπη, ιδίως εν σχέσει με την έρευνα για την αντοχή των παθογόνων παραγόντων στα φάρμακα, την ανάπτυξη νέων εμβολίων και επίσης την μοριακή επιδημιολογία. Στα δίκτυα αυτά συμμετείχαν εταίροι από αναπτυσσόμενες χώρες και από χώρες τις Ανατολικής Ευρώπης.

Η καταπολέμηση των επανεμφανιζομένων λοιμωδών νόσων συμπεριλαμβανόμενης και της φυματίωσης, αναφέρεται ρητά στους στόχους του σχεδίου του 5ου Προγράμματος Πλαίσιο για την έρευνα και την τεχνολογική ανάπτυξη ((Εγγρ. COM(97) 142 τελικό )) της Επιτροπής, ιδίως δε στον στόχο με τίτλο «ανακάλυψη των πόρων της ζωής και των οικοσυστημάτων», πρόγραμμα δράσης καθοριστικής σημασίας για την «αντιμετώπιση ιογενών και άλλων λοιμωδών νοσημάτων».
ΓΡΑΠΤΗ ΕΡΩΤΗΣΗ E-3131/97 υποβολή: Raimo Ilaskivi (PPE) προς την Επιτροπή (13 Οκτωβρίου 1997)

Θέμα: Συνέχεια στο θέμα του χώρου για τους επιβάτες στις πτήσεις των αεροπορικών εταιρειών

Στην κατατεθείσα στις 24.3.1997 γραπτή ερώτησή μου προς την Επιτροπή (Ε-1118/97) ((ΕΕ C 367 της 4.12.1997, σελ. 80. )) προτείνω την θέσπιση οδηγίας εν σχέση με την διασφάλιση επαρκούς χώρου για τους επιβάτες των αεροσκαφών. Ενα από τα βασικότερα επιχειρήματά μου ήταν οι λόγοι υγείας.

Σύμφωνα με την απάντηση του Επιτρόπου κ. Neil Kinnock, η Επιτροπή δεν θεωρεί απαραίτητη την εκπόνηση οδηγίας αλλά «προτίθεται να θίξει το θέμα αυτό στις τακτικές επαφές της με τους αντίστοιχους φορείς.»

Κατά τη διάρκεια του τρέχοντος έτους ορισμένες αεροπορικές εταιρείες έχουν μειώσει τον χώρο για τα γόνατα στην τουριστική θέση. Στις ΗΠΑ έχει ολοκληρωθεί μία ιατρική μελέτη όπου υπογραμμίζεται η σοβαρότητα των προβλημάτων που προκαλούνται στην υγεία από την έλλειψη χώρου και αναφέρονται, μεταξύ άλλων, περιπτώσεις επιβατών οι οποίοι αποδεδειγμένα υπέστησαν έμφραγμα για το λόγο αυτό.

Για αυτό και θα ήθελα να πληροφορηθώ εάν η Επιτροπή έχει έρθει σε επαφή με τους φορείς που αναφέρονται στην απάντηση και, εάν ναι, ποιά ήταν τα αποτελέσματα αυτής και, επιπλέον, ποιά μέτρα προτίθεται να λάβει για την εξάλλειψη παραγόντων οι οποίοι, όπως έχει επανειλημένως αποδειχθεί, επιβαρύνουν την υγεία.

Απάντηση του κ.Kinnock εξ ονόματος της Επιτροπής (11 Δεκεμβρίου 1997)

Όπως το Αξιότιμο Μέλος του Κοινοβουλίου έτσι και η Επιτροπή ανησυχεί σχετικά με την υγεία και την ασφάλεια όσων σχετίζονται με τα εναέρια ταξίδια, συμπεριλαμβανομένων τόσο των επιβατών όσο και του προσωπικού των αεροπορικών εταιριών. Η Κοινοτική νομοθεσία ήδη ρυθμίζει κανονιστικά τα πρότυπα ασφαλείας των αεροσκαφών κοινοτικών φορέων εκμετάλλευσης και η Επιτροπή είναι ικανοποιημένη από την ασφάλεια που προσφέρουν τα αεροσκάφη αυτά.

Ισχύουν ελάχιστες προδιαγραφές σχετικά με την απόσταση μεταξύ των θέσεων στα αεροσκάφη προκειμένου να ικανοποιούνται αυστηρές απαιτήσεις εκκένωσης. Πέραν τούτου, η Επιτροπή θεωρεί ότι το θέμα αυτό αφορά πρωτίστως την άνεση και δεν πιστεύει ούτε ότι είναι αναγκαίο, ούτε ότι είναι δυνατό, να προτείνει σχετική νομοθεσία βάσει των διατάξεων ασφαλείας που καθορίζει η συνθήκη ΕΚ.

Το ευρυνόμενο φάσμα προσφερόμενων υπηρεσιών εκ μέρους των πρακτορείων ταξιδίου και των «οικονομικών» αεροπορικών εταιριών εξαρτάται, σε κάποιον τουλάχιστον βαθμό, από την μεγαλύτερη δυνατή μεταφορά επιβατών ανά πτήση, που ενδεχομένως έχει αρνητικές επιπτώσεις στην ατομική άνεση. Εναπόκειται στους χρήστες των εναερίων υπηρεσιών να αποφασίσουν την ισορροπία που θα επιθυμούσαν μεταξύ άνεσης και τιμής.

Μέχρι σήμερα είναι δεδομένο ότι η Επιτροπή δεν διαθέτει λόγους ανησυχίας για την ασφάλεια, δεν προτίθεται να υποβάλλει σχετικές προτάσεις. Εν τούτοις, η Επιτροπή θα εξακολουθήσει να πληροφορεί τους αντίστοιχους φορείς εκμετάλλευσης για τους προβληματισμούς που της έχουν διαβιβαστεί αλλά εναπόκειται σε αυτούς, με βάσει ενδεχομένως τα εμπορικά τους συμφέροντα, να αξιοποιήσουν τους προβληματισμούς αυτούς.
ΓΡΑΠΤΗ ΕΡΩΤΗΣΗ E-3563/97 υποβολή: Graham Mather (PPE) προς την Επιτροπή (13 Νοεμβρίου 1997)

Θέμα: Ανακοίνωση της Επιτροπής σχετικά με τον φορολογικό συντονισμό (CΟΜ(97)495)

Κατά την συνεδρίαση του ΕCΟFΙΝ στις 13 Οκτωβρίου 1997, η ανακοίνωση αυτή της Επιτροπής εξετάσθηκε για πρώτη φορά. Το εν λόγω έγγραφο προτείνει ένα πακέτο μέτρων για την αντιμετώπιση του - όπως τον αποκαλεί - «επιζημίου φορολογικού ανταγωνισμού». Το Συμβούλιο κάλεσε την Επιτροπή να φέρει προς συζήτηση νέα ανακοίνωση μέχρι το αργότερα τις 12 Νοεμβρίου λαμβάνοντας υπόψιν τα αποτελέσματα τόσο της συνεδρίασης αυτής όσον και της συνεδρίασης της Ομάδας Φορολογικής Πολιτικής στις 20 Οκτωβρίου. Οι υπουργοί υπογράμμισαν ομόφωνα την πρόθεσή τους για επίτευξη πολιτικής συμφωνίας εν σχέσει με το θέμα αυτό κατά την συνεδρίαση του ΕCΟFΙΝ την 1η Δεκεμβρίου.

Όσον αφορά την φορολογία του εισοδήματος του κεφαλαίου, στο Σημείο 19 ΙΙΙ της ανακοίνωσης αναφέρεται ότι «κάθε κράτος μέλος πρέπει είτε να εφαρμόσει ένα ελάχιστο όριο παρακρατούμενου φόρου είτε να παρέχει πληροφορίες σχετικά με τα αποταμιευτικά εισοδήματα σε άλλα κράτη μέλη». Ακολούθως, στο Σημείο 19 ΙV αναφέρεται ότι «η Κοινότητα πρέπει, επίσης, να προωθήσει την επέκταση της συμφωνηθείσας λύσης και πέραν των συνόρων της».

1. Με ποιούς μηχανισμούς και μέσω ποιών διεθνών οργανισμών προτίθεται η Επιτροπή να προωθήσει την συμφωνηθείσα λύση;

2. Ποιά μέσα θα χρησιμοποιηθούν στο πλαίσιο των μηχανισμών και οργανισμών αυτών;

Κοινή απάντηση του κ. Monti εξ ονόματος της Επιτροπής στις γραπτές ερωτήσεις E-3563/97, E-3564/97, E-3565/97, E-3566/97 και E-3567/97 (3 Φεβρουαρίου 1998)

Η Επιτροπή επιθυμεί να επιστήσει την προσοχή του Αξιότιμου Μέλους στη νέα ανακοίνωσή της της 5ης Νοεμβρίου 1997 ((COM(97) 564 τελικό. )), καθώς και στα συμπεράσματα της συνεδρίασης του συμβουλίου του Ecofin, την 1η Δεκεμβρίου 1997, σχετικά με τη φορολογική πολιτική.

Στο πλαίσιο των συμπερασμάτων αυτών, το Συμβούλιο ενέκρινε κείμενο σχετικό με τη φορολογία των αποταμιεύσεων, το οποίο περιέχει τέσσερα σημεία που μπορεί να αποτελέσουν τη βάση νέας πρότασης οδηγίας.

Όπως προέβλεψε η Επιτροπή στην ανακοίνωση που προαναφέρθηκε, πρόθεσή της είναι να υποβάλει ανάλογη πρόταση πολύ σύντομα, καταρχήν μέχρι τον Απρίλιο του 1998.

Η Επιτροπή θεωρεί ότι είναι πρόωρο να σχολιάσει, κατά το παρόν στάδιο, τα ευαίσθητα και λεπτά θέματα που έθιξε το Αξιότιμο Μέλος.

Η Επιτροπή εξακολουθεί να εξετάζει τα θέματα αυτά και η θέση της θα αναφέρεται σαφώς στην πρόταση οδηγίας.
ΓΡΑΠΤΗ ΕΡΩΤΗΣΗ E-4020/97 υποβολή: Panayotis Lambrias (PPE) προς την Επιτροπή (14 Iανουαρίου 1998)

Θέμα: Μόλυβδος στο πόσιμο νερό

Η Παγκόσμια Οργάνωση Υγείας μείωσε δραματικά το επιτρεπόμενο ποσοστό μολύβδου στο πόσιμο νερό. Ερωτάται η Επιτροπή τι μέτρα προτίθεται να λάβει για να διευκολύνει τα κράτη μέλη να περιορίσουν το ταχύτερο δυνατό την ποσότητα μολύβδου στο πόσιμο νερό και για να ενημερώσει ευρέως τους οργανισμούς Τοπικής Αυτοδιοίκησης και γενικότερα τους ευρωπαίους πολίτες, δεδομένης της επικινδυνότητας του μολύβδου στην υγεία του ανθρώπου και ιδιαίτερα των βρεφών και των παιδιών;

Απάντηση της κας Bjerregaard εξ ονόματος της Επιτροπής (18 Φεβρουαρίου 1998)

Στην πρότασή της για αναθεώρηση ((ΕΕ C 131 της 30.5.1995 )) της οδηγίας 80/778/ΕΟΚ του Συμβουλίου, της 15ης Ιουλίου 1980, περί της ποιότητας του πόσιμου νερού ((ΕΕ L 229 της 30.8.1980 )) (οδηγία για το πόσιμο νερό), η Επιτροπή υιοθέτησε ως προς το μόλυβδο την οριακή τιμή των 10 μικρογραμμαρίων ανά λίτρο (10 μg/l), την οποία συνιστά η Παγκόσμια Οργάνωση Υγείας (ΠΟΥ). Το πρότυπο αυτό έγινε δεκτό από το Κοινοβούλιο (πρώτη ανάγνωση, 12 Δεκεμβρίου 1996) καθώς και στην κοινή θέση (αριθ. 12767/97) που καθόρισε το Συμβούλιο σχετικά με την προτεινόμενη οδηγία στις 19 Δεκεμβρίου 1997.

Από τη στιγμή που θα εκδοθεί η αναθεωρημένη οδηγία, θεωρητικά εντός του 1998, αρμόδια για την εφαρμογή της θα είναι τα κράτη μέλη. Με δεδομένες τις σημαντικές οικονομικές και πρακτικές επιπτώσεις, τα κράτη μέλη θα έχουν ένα χρονικό περιθώριο δέκα πέντε ετών, αντί της πενταετίας που προβλέπεται συνήθως, για να συμμορφωθούν με την παραμετρική τιμή των 10 μg/l. Στο χρονικό διάστημα μεταξύ των πέντε και των δέκα πέντε ετών, θα ισχύει ενδιάμεσο πρότυπο 25 μg/l αντί των 50 μg/l, που είναι το ισχύον σήμερα πρότυπο για το μόλυβδο.
ΓΡΑΠΤΗ ΕΡΩΤΗΣΗ E-3814/97 υποβολή: Peter Crampton (PSE) προς την Επιτροπή (28 Νοεμβρίου 1997)

Θέμα: Σήμανση τροφών - αραχιδέλαιο

Άτομα τα οποία υποφέρουν από αλλεργίες οφειλόμενες στα αράπικα φυστίκια μπορεί χωρίς να το γνωρίζουν να καταναλώνουν τροφές που περιέχουν παράγωγα φυστικιού. Τούτο συμβαίνει λόγω της ελλιπούς σήμανσης αυτών των τροφών πράγμα που μπορεί σε ορισμένες περιπτώσεις, να θέσει σε κίνδυνο ακόμη και τη ζωή του καταναλωτή.

Υπάρχουν σε κοινοτικό επίπεδο κανόνες σχετικά με τη σήμανση τροφών που περιέχουν παράγωγα φυστικιού;

Εάν όχι, σχεδιάζει η Επιτροπή να υποβάλει προτάσεις για την λεπτομερή σήμανση των εν λόγω τροφών;

Απάντηση του κου Bangemann εξ ονόματος της Επιτροπής (15 Ιανουαρίου 1998)

Η Επιτροπή εξετάζει σοβαρά την ανάγκη τροποποίησης των κοινοτικών κανόνων περί επισήμανσης των ειδών διατροφής, ώστε να εξασφαλιστεί η σωστή ενημέρωση των καταναλωτών σχετικά με τη δυνητική παρουσία αλλεργιογόνων στα είδη διατροφής, μεταξύ των οποίων οι καρποί της αραχίδας (φυστίκι αράπικο) και το αραχιδέλαιο.

Κατόπιν αιτήματος της Επιτροπής, τον Σεπτέμβριο του 1995, η επιστημονική επιτροπή τροφίμων εκπόνησε έκθεση με αντικείμενο τις τροφικές αλλεργίες και δυσανεξίες. Τα πορίσματα της έκθεσης βρίσκονται τώρα υπό συζήτηση στα κράτη μέλη. Επιπλέον, συζητήσεις σχετικά με την επισήμανση των αλλεργιογόνων διεξάγονται τώρα σε διεθνές επίπεδο στο πλαίσιο του κώδικα τροφίμων (Codex Alimentarius).

Οι εργασίες αυτές θα συμπληρωθούν, στο πλαίσιο της επιστημονικής συνεργασίας μεταξύ κρατών μελών και Επιτροπής, με τη συγκέντρωση των επιδημιολογικών δεδομένων που υπάρχουν διαθέσιμα (γεωγραφικές παραλλαγές, συχνότητα και σοβαρότητα της υπερευαισθησίας). Κάτι τέτοιο είναι όντως απαραίτητο για να καθοριστούν κριτήρια κατάρτισης ενός καταλόγου συστατικών που είναι γνωστό ότι προκαλούν αλλεργίες ή δυσανεξία και τα οποία, όταν χρησιμοποιούνται στην παραγωγή ειδών διατροφής, πρέπει υποχρεωτικώς να αναγράφονται στη συσκευασία.

Με βάση τα αποτελέσματα αυτής της επιδημιολογικής μελέτης, που θα γίνουν γνωστά τον Ιούνιο του 1998, η Επιτροπή θα είναι σε θέση να προτείνει τροποποίηση της οδηγίας 79/112/ΕΟΚ, της 18ης Δεκεμβρίου 1998, περί προσεγγίσεως των νομοθεσιών των κρατών μελών σχετικά με την επισήμανση, παρουσίαση και διαφήμιση των ειδών διατροφής που προορίζονται για τον τελικό καταναλωτή ((ΕΕ L 33 της 8.2.1979 ))
ΓΡΑΠΤΗ ΕΡΩΤΗΣΗ E-3824/97 υποβολή: Roberto Mezzaroma (UPE) προς την Επιτροπή (28 Νοεμβρίου 1997)

Θέμα: Η κατάσταση της ποδολογίας στην Ευρώπη

Ποιά κατάσταση επικρατεί στην Ευρωπαϊκή Ένωση όσον αφορά την αναγνώριση των προσόντων και την ελεύθερη κυκλοφορία των ασκούντων μη ιατρικά υγειονομικά επαγγέλματα, και ιδιαίτερα όσον αφορά:

1. Την κατάσταση της ποδολογίας στην Ευρώπη.

2. Τις υπάρχουσες κοινοτικές οδηγίες στον τομέα της ποδολογίας ή στα υγειονομικά μη ιατρικά επαγγέλματα.

3. Τις δυνατότητες κοινοτικής χρηματοδότησης για την ελεύθερη ανταλλαγή φοιτητών των πανεπιστημιακών σχολών.

4. Τις δυνατότητες κοινοτικής χρηματοδότησης για την επαγγελματική ενημέρωση των ασκούντων μη ιατρικά υγειονομικά επάγγελματα;

Απάντηση του κ. Monti εξ ονόματος της Επιτροπής (2 Φεβρουαρίου 1998)

1. Σύμφωνα με τις πληροφορίες που έχει στη διάθεσή της η Επιτροπή, το επάγγελμα του ποδολόγου είναι κατοχυρωμένο νομοθετικά σε όλα τα κράτη μέλη εκτός από το Βέλγιο και την Ελλάδα.

2. Η ποδολογία και τα μη ιατρικά επαγγέλματα του τομέα της υγείας, εφόσον πρόκειται για νομοθετικά κατοχυρωμένα επαγγέλματα, εμπίπτουν στο πεδίο εφαρμογής της οδηγίας 89/48/ΕΟΚ του Συμβουλίου της 21ης Δεκεμβρίου 1988 σχετικά με ένα γενικό σύστημα αναγνώρισης των διπλωμάτων τριτοβάθμιας εκπαίδευσης που πιστοποιούν επαγγελματική εκπαίδευση ελάχιστης διάρκειας τριών ετών ((ΕΕ L 19 της 24.7.1989. )) ή της οδηγίας 92/51/ΕΟΚ του Συμβουλίου της 18ης Ιουνίου 1992 σχετικά με ένα δεύτερο γενικό σύστημα αναγνώρισης της επαγγελματικής εκπαίδευσης το οποίο συμπληρώνει την οδηγία 89/48/ΕΟΚ ((ΕΕ L 209 της 24.7.1992. )).

3. Η Κοινότητα παρέχει χρηματοδοτική ενίσχυση για τις ανταλλαγές φοιτητών πανεπιστημίων στο πλαίσιο του προγράμματος Socrates, κεφάλαιο I τριτοβάθμια εκπαίδευση (Erasmus), για όλους τους κλάδους της τριτοβάθμιας εκπαίδευσης.

Οι εθνικές αρχές αποφασίζουν ποια ανώτατα εκπαιδευτικά ιδρύματα θα συμμετέχουν στο πρόγραμμα.

Οι φοιτητές της ποδολογίας των επιλέξιμων ιδρυμάτων, τα οποία έχουν συνάψει «θεσμικό συμβόλαιο» με την Επιτροπή, μπορούν να λάβουν υποτροφία κινητικότητας για την κάλυψη μέρους των εξόδων ταξιδίου και της διαφοράς από το κόστος διαβίωσης.

4. Μέσω του πολυσχιδούς προγράμματος Leonardo da Vinci είναι δυνατόν να χρηματοδοτηθούν μέτρα κατάρτισης για μέλη μη ιατρικών επαγγελμάτων στον τομέα της υγείας, τηρώντας ωστόσο δύο βασικές προϋποθέσεις: τα μέτρα αυτά πρέπει να είναι καινοτόμα και να διέπονται από διεθνικό χαρακτήρα (στις περισσότερες περιπτώσεις με τη συμμετοχή τουλάχιστον τριών κρατών μελών).
ΓΡΑΠΤΗ ΕΡΩΤΗΣΗ E-3283/97 υποβολή: Leonie van Bladel (UPE) προς το Συμβούλιο (21 Οκτωβρίου 1997)

Θέμα: Ελλιπής νοσοκομειακή περίθαλψη μετά από καθετηριασμό της καρδιάς σε ηλικιωμένους

1. Συμμερίζεται το Συμβούλιο την άποψη ότι μετά από καθετηριασμό της καρδιάς σε μεσήλικες, το εκάστοτε νοσοκομειακό ίδρυμα οφείλει να τηρεί τον ασθενή υπό παρακολούθηση τουλάχιστον επί δύο ημέρες μετά, όπως αναφέρεται στο ενημερωτικό υλικό του Ολλανδικού Καρδιολογικού Ιδρύματος, υποχρέωση που δεν τήρησε προσφάτως νοσοκομείο του Άμστερνταμ, με μοιραίο για τον ασθενή αποτέλεσμα;

2. Μπορεί να ανακοινώσει το Συμβούλιο σε ποια νομοθεσία περιλαμβάνονται οι σχετικές διατάξεις;

3. Μπορεί το Συμβούλιο να παράσχει την εγγύηση ότι στα κράτη μέλη τηρούνται αυστηρά τα βασικά αυτά σημεία;

4. Μπορεί να επιβεβαιώσει το Συμβούλιο ότι η διογκούμενη ομάδα ηλικιωμένων ατόμων, τα οποία συνέβαλαν ενεργά στην οικονομική άνθηση της Ευρώπης, δεν θα καταλήξουν να είναι τα θύματα της οικονομικής πολιτικής των νοσοκομείων και ότι ως εκ τούτου, μετά από καθετηριασμό της καρδιάς, θα μπορούν να παραμένουν επί δύο ημέρες υπό την παρακολούθηση του οιδήμονος νοσηλευτικού προσωπικού;

Απάντηση (26 Φεβρουαρίου 1998)

Το θέμα που εγείρει η αξιότιμη κυρία βουλευτής δεν αποτελεί αντικείμενο διατάξεων θεσπιζόμενων με βάση τις Συνθήκες.
ΓΡΑΠΤΗ ΕΡΩΤΗΣΗ E-4169/97 υποβολή: Eryl McNally (PSE) προς την Επιτροπή (21 Iανουαρίου 1998)

Θέμα: Μετάδοση του δορυφορικού προγράμματος SKY στην ΕΕ

Σύμφωνα με την εταιρία δορυφορικής τηλεόρασης SKY, η βρετανική νομοθεσία σχετικά με τα πνευματικά δικαιώματα απαγορεύει στους βρετανούς πολίτες που είναι συνδρομητές στο SKY στο Ηνωμένο Βασίλειο, να λαμβάνουν την αναμετάδοση των προγραμμάτων του σταθμού καθ' ον χρόνον επισκέπτονται ή διαμένουν σε άλλες χώρες της Ευρωπαϊκής Ένωσης. Κατά συνέπεια, πολλοί βρετανοί πολίτες που διαμένουν ή επισκέπτονται άλλες χώρες της Ευρωπαϊκής Ένωσης αναγκάζονται είτε να μη βλέπουν τα προγράμματα του SKY είτε να λαμβάνουν παράνομα την κάρτα του SKY στο εξωτερικό, δίδοντας στον σταθμό μία διεύθυνση στο Ηνωμένο Βασίλειο. Καμία από τις άλλες χώρες της Ευρωπαϊκής Ένωσης δεν έχει οιονδήποτε περιορισμό σε ό,τι αφορά την παρακολούθηση των τηλεοπτικών σταθμών οι οποίοι είναι προσπελάσιμοι για όλες τις άλλες ευρωπαϊκές χώρες.

Τί μπορεί να πράξει η Επιτροπή για να εξασφαλίσει ότι οι βρετανοί συνδρομητές της δορυφορικής τηλεόρασης του SKY θα έχουν τη δυνατότητα να απολαύουν των ιδίων δικαιωμάτων και συνθηκών με τους άλλους ευρωπαίους πολίτες;

Απάντηση του κ. Monti εξ ονόματος της Επιτροπής (24 Φεβρουαρίου 1998)

Η Επιτροπή έχει υπόψη της ότι η λήψη ορισμένων δορυφορικών προγραμμάτων στην Κοινότητα περιορίζεται για λόγους που αφορούν κυρίως τα δικαιώματα πνευματικής ιδιοκτησίας. Η κατάσταση αυτή δεν ισχύει μόνο για τα προγράμματα στα οποία αναφέρεται το αξιότιμο μέλος αλλά και σε διάφορα άλλα δορυφορικά προγράμματα σε άλλα κράτη μέλη.

Η Επιτροπή έχει ήδη εξετάσει τις περιπτώσεις στις οποίες οι καταναλωτές περιορίζονται στην επιλογή τηλεοπτικών προγραμμάτων, αλλά έχει καταλήξει στο συμπέρασμα ότι δεν δύναται να παρέμβη εφόσον δεν υπάρχει παράβαση της κοινοτικής νομοθεσίας.

Οι περιορισμοί στη λήψη ορισμένων δορυφορικών προγραμμάτων δεν βασίζονται σε τεχνικούς κανονιστικούς περιορισμούς όσον αφορά την αναμετάδοση τηλεοπτικών υπηρεσιών, αλλά οφείλονται σε εμπορικές αποφάσεις που λαμβάνουν οι εκάστοτε τηλεοπτικοί σταθμοί, κυρίως εξαιτίας της συμφωνίας εκμετάλλευσης που έχουν υπογράψει με τους κατόχους δικαιωμάτων πνευματικής ιδιοκτησίας για την μετάδοση των έργων τους. Ως αποτέλεσμα δεν υπάρχει παράβαση των κανόνων για την εσωτερική αγορά.
ΓΡΑΠΤΗ ΕΡΩΤΗΣΗ E-3600/97 υποβολή: Josι Barros Moura (PSE) προς την Επιτροπή (13 Νοεμβρίου 1997)

Θέμα: Το Πρόγραμμα SOCRATES

Λαμβάνοντας υπόψη τα επικριτικά σχόλια που επιφύλαξαν τα πορτογαλικά πανεπιστήμια, όπως άλλωστε και εκείνα άλλων χωρών της ΕΕ, στις θεσμικές συμβάσεις που πρότεινε η Επιτροπή στα πλαίσια του Προγράμματος SOCRATES, για το ακαδημαϊκό έτος 1997-1998, θα μπορούσε άραγε η Επιτροπή να αναφέρει:

1. ποιοί είναι οι λόγοι αυτών των επικριτικών σχολίων,

2. σε ποιά σημεία δέχθηκε να αναθεωρήσει τις αποφάσεις της και

3. ποιά είναι τα πανεπιστήμια που υπέγραψαν τις θεσμικές συμβάσεις και ποιά αρνήθηκαν να τις υπογράψουν;

Σκοπεύει άραγε η Επιτροπή να μειώσει το γραφειοκρατικό βάρος που χαρακτηρίζει το Πρόγραμμα SOCRATES σε σχέση με το πρόγραμμα ERASMUS;

Τέλος, δεν θεωρεί η Επιτροπή ότι το ποσοστό του 15% της μέσης κοινοτικής χρηματοδότησης είναι ανεπαρκές για την υλοποίηση των στόχων του προγράμματος;

Απάντηση της κας Cresson εξ ονόματος της Επιτροπής (19 Δεκεμβρίου 1997)

Οι επικρίσεις που διατύπωσαν τα πανεπιστήμια όσον αφορά τη θεσμική σύμβαση Σωκράτης/Erasmus απορρέουν από το επίπεδο λεπτομέρειας των συμβατικών διατάξεων σε σχέση κυρίως με τη διαθέσιμη επιδότηση για μεγάλο αριθμό δραστηριοτήτων συνεργασίας που προτείνονται από τα πανεπιστήμια.

Η Επιτροπή ανταποκρίθηκε τροποποιώντας σειρά άρθρων στη θεσμική σύμβαση, και δίνοντας έτσι μεγαλύτερη ευελιξία στα πανεπιστήμια για την εφαρμογή των δραστηριοτήτων συνεργασίας. Μόνο 5 από τα 1475 πανεπιστήμια αρνήθηκαν να υπογράψουν την αναθεωρημένη θεσμική σύμβαση. Οι τροποποιήσεις των συμβατικών διατάξεων μειώνουν το διοικητικό φόρτο και η Επιτροπή θα εξετάσει οπωσδήποτε στο μέλλον τρόπους απλοποίησης του προγράμματος.

Η Επιτροπή έχει ιδιαίτερη επίγνωση της ανεπάρκειας της χρηματοδότησης του προγράμματος Σωκράτης ως συνόλου, για το οποίο είχε προτείνει πολύ μεγαλύτερο προϋπολογισμό από αυτόν που τελικά εγκρίθηκε το 1994. Σύμφωνα με τις διαδικασίες που συμφωνήθηκαν εκείνη την εποχή, η Επιτροπή πρότεινε αύξηση του χρηματοδοτικού πλαισίου του προγράμματος για το 1998 και το 1999, προκειμένου να ενισχυθεί η ικανότητα του προγράμματος να υλοποιεί τους στόχους του. Η πρόταση της Επιτροπής σχετικά με την αύξηση του προϋπολογισμού βρίσκεται στο στάδιο εξέτασης από το Κοινοβούλιο και το Συμβούλιο.